CELEX: 32015D1913
Language: hr
Date: 2015-09-18 00:00:00
Title: Odluka Vijeća (EU) 2015/1913 od 18. rujna 2015. o potpisivanju, u ime Europske unije, Konvencije Vijeća Europe o sprječavanju terorizma (CETS br. 196)

24.10.2015   
            
            
               HR
            
            
               Službeni list Europske unije
            
            
               L 280/22
            
         ODLUKA VIJEĆA (EU) 2015/1913
   od 18. rujna 2015.
   o potpisivanju, u ime Europske unije, Konvencije Vijeća Europe o sprječavanju terorizma (CETS br. 196)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 83. stavak 1. u vezi s člankom 218. stavkom 5.,
   uzimajući u obzir prijedlog Europske komisije,
   budući da:
   
               (1)
            
            
               Člankom 23. Konvencije Vijeća Europe o sprječavanju terorizma (CETS br. 196; „Konvencija”) predviđa se da je ta Konvencija otvorena za potpisivanje Europskoj uniji.
            
         
               (2)
            
            
               Vijeće je 1. travnja 2015. ovlastilo Komisiju da otvori pregovore o Dodatnom protokolu uz Konvenciju („Dodatni protokol”).
            
         
               (3)
            
            
               Odbor ministara Vijeća Europe 19. svibnja 2015. donio je Dodatni protokol. Komisija je Vijeću Europske unije podnijela prijedlog odluke Vijeća kojom se odobrava potpisivanje Dodatnog protokola u ime Europske unije.
            
         
               (4)
            
            
               Člankom 10. Dodatnog protokola predviđa se da je Dodatni protokol otvoren za potpisivanje potpisnicama Konvencije.
            
         
               (5)
            
            
               Okvirnom odlukom Vijeća 2002/475/PUP (1) utvrđena su zajednička pravila Unije o suzbijanju terorizma. Konvencija bi mogla utjecati na ta zajednička pravila ili izmijeniti njihovo područje primjene.
            
         
               (6)
            
            
               Konvenciju bi stoga trebalo potpisati u ime Europske unije u vezi s pitanjima koja su u nadležnosti Unije u mjeri u kojoj Konvencija može utjecati na ta zajednička pravila ili izmijeniti njihovo područje primjene. Države članice zadržavaju svoju nadležnost u mjeri u kojoj se Konvencijom ne utječe na zajednička pravila ili ne mijenja njihovo područje primjene.
            
         
               (7)
            
            
               Irsku obvezuje Okvirna odluka 2002/475/PUP te ona stoga sudjeluje u donošenju ove Odluke.
            
         
               (8)
            
            
               U skladu s člancima 1. i 2. Protokola (br. 21) o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Ujedinjena Kraljevina ne sudjeluje u donošenju ove Odluke te ona za nju nije obvezujuća niti se na nju primjenjuje.
            
         
               (9)
            
            
               U skladu s člancima 1. i 2. Protokola (br. 22) o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove odluke te ona za nju nije obvezujuća niti se na nju primjenjuje,
            
         DONIJELO JE OVU ODLUKU:
   Članak 1.
   Odobrava se potpisivanje, u ime Europske unije, Konvencije Vijeća Europe o sprječavanju terorizma (CETS br. 196), u vezi s pitanjima koja su u nadležnosti Unije, podložno sklapanju navedene Konvencije (2).
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Konvencije u ime Europske unije.
   Članak 3.
   Ova Odluka stupa na snagu na dan donošenja. Primjenjuje se u skladu s Ugovorima.
   
      Sastavljeno u Bruxellesu 18. rujna 2015.
      
         
            Za Vijeće
         
         
            Predsjednica
         
         C. DIESCHBOURG
      
   
   
      (1)  Okvirna odluka Vijeća 2002/475/PUP od 13. lipnja 2002. o suzbijanju terorizma (SL L 164, 22.6.2002., str. 3.).
   
      (2)  Tekst Konvencije objavit će se zajedno s odlukom o njezinu sklapanju.